B4-0868, 0874, 0895, 0906 και 0930/95

Ψήφισμα σχετικά με τις πυρηνικές δοκιμές

Το Ευρωπαϊκό Κοινοβούλιο,

- έχοντας υπόψη τα ψηφίσματά του σχετικά με τις πυρηνικές δοκιμές και με τη Συνθήκη για τη Μη Διασπορά των Πυρηνικών Όπλων ((ΕΕ C 115, 26.04.1993, σελ. 158 ΕΕ C 194, 19.07.1993, σελ. 206 ΕΕ C 128, 09.05.1994, σελ. 378 ΕΕ C 341, 05.12.1994, σελ. 178 )),

- έχοντας υπόψη το ψήφισμά του της 5ης Απριλίου 1995 για τη διάσκεψη της Νέας Υόρκης (17 Απριλίου - 12 Μαΐου 1995) σχετικά με την παράταση της ισχύος της συνθήκης για τη μη διασπορά, με το οποίο καλεί τα κράτη μέλη της Ευρωπαϊκής Ένωσης να καταβάλουν κάθε δυνατή προσπάθεια για την όσο το δυνατόν ταχύτερη σύναψη Συνθήκης για την Πλήρη Απαγόρευση των Πυρηνικών Δοκιμών (CTBT) κατά τη Διάσκεψη της Γενεύης, και να αναλάβουν κοινή δράση προς το σκοπό αυτό, σύμφωνα με το άρθρο Ι.3 της Συνθήκης για την Ευρωπαϊκή Ένωση ((Βλέπε ΣΠ της ημερομηνίας αυτής, Μέρος ΙΙ, σημείο 4)),

- έχοντας υπόψη την έκκληση που περιέχεται στο ίδιο ψήφισμα και που απευθύνεται στα κράτη μέλη με την οποία τα καλεί να παραιτηθούν από κάθε τύπο πυρηνικών δοκιμών εν αναμονή της προαναφερθείσας κοινής δράσης,

Α. εκτιμώντας ότι η πρόσφατη διάσκεψη για την αναθεώρηση και παράταση της Συνθήκης για τη Μη Διασπορά των Πυρηνικών Όπλων δεσμεύει τις πυρηνικές δυνάμεις να ολοκληρώσουν τις διαπραγματεύσεις για τη σύναψη συνθήκης για την πλήρη απαγόρευση των πυρηνικών δοκιμών κατά τη Διάσκεψη για τον Αφοπλισμό πριν από τα τέλη του 1996,

Β. λαμβάνοντας υπόψη ότι οι ΗΠΑ, η Ρωσική Ομοσπονδία και το Ηνωμένο Βασίλειο τηρούν την αναστολή των πυρηνικών δοκιμών που ξεκίνησε η Γαλλία, ενώ η Λαϊκή Δημοκρατία της Κίνας συνεχίζει το πρόγραμμα πυρηνικών δοκιμών της μόλις τέσσερις ημέρες μετά την επ' αόριστον ανανέωση της Συνθήκης για τη Μη Διασπορά,

Γ. λαμβάνοντας υπόψη την ανακοίνωση της Γαλλικής Κυβέρνησης ότι θα πραγματοποιήσει πρόγραμμα οκτώ πυρηνικών δοκιμών από το Σεπτέμβριο του 1995 έως το Μάϊο του 1996, την επισήμανσή της ότι η απόφαση αυτή είναι ανέκκλητη, καθώς και την επαναβεβαίωση ότι θα προσχωρήσει στη Συνθήκη για τη Μη Διασπορά το 1996,

Δ. λαμβάνοντας υπόψη ότι οι δεκαπέντε χώρες μέλη του Φόρουμ του Ειρηνικού, καθώς και οι κυβερνήσεις της Χιλής, του Περού και του Ισημερινού, προειδοποίησαν τη Γαλλία για την αντίθεσή τους στην επανάληψη των πυρηνικών δοκιμών στη Mururoa, καθώς και ότι ήδη οι κυβερνήσεις της Νέας Ζηλανδίας και της Αυστραλίας, αντιδρώντας στην απόφαση αυτή, ανέστειλαν τη στρατιωτική τους συνεργασία με τη Γαλλία,

1. εκφράζει την ανησυχία του για την απόφαση του γάλλου Προέδρου και ζητεί από τη Γαλλία να επανεξετάσει την απόφασή της[semigr ]

2. καταδικάζει τις συνεχιζόμενες από τη Λαϊκή Δημοκρατία της Κίνας πυρηνικές δοκιμές και καλεί την κυβέρνησή της να συμμετάσχει πάραυτα στη διεθνή συμφωνία αναστολής των πυρηνικών δοκιμών[semigr ]

3. προειδοποιεί ότι, αν οι πυρηνικές δυνάμεις παραβιάσουν το πνεύμα ή το γράμμα της Συνθήκης για τη Μη Διασπορά των Πυρηνικών Όπλων, είναι πιθανόν να μιμηθούν το παράδειγμά τους και άλλες χώρες[semigr ]

4. καλεί την Κυβέρνηση του Ηνωμένου Βασιλείου να ανακοινώσει επισήμως τη δική της αναστολή πυρηνικών δοκιμών[semigr ]

5. επαναβεβαιώνει την έκκλησή του όσον αφορά κοινή δράση σύμφωνα με το άρθρο Ι.3 της Συνθήκης ΕΕ για τη σύναψη της Συνθήκης Πλήρους Απαγόρευσης των Πυρηνικών Δοκιμών πριν από το τέλος του 1996[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, σε όλες τις κυβερνήσεις που υπέγραψαν τη Συνθήκη Μη Διασποράς, καθώς και στον Πρόεδρο της Διάσκεψης του ΟΗΕ για τον Αφοπλισμό στη Γενεύη.